RADIONICA – ODGOVORNOST ZA PONAŠANJE

**Aktivnost: Tko je odgovoran za ponašanje?**

Aktivnost se bazira na čitanju opisa izmišljenih situacija u kojima se nalaze Igor i Pavle, a zadatak je učenika da za svaku situaciju procijene koliko je za nju odgovoran Igor, a koliko Pavle. Svoje procjene govore u postocima učenici starijih razreda, a mi smo ih određivali bodovima od 1 do 10. Prosječan broj izrečenih bodova zapisujem na ploču. Valja naglasiti da situacije nisu u nizu, dakle nisu se događale jedna iza druge, već ih valja zasebno gledati.

1. Odmor je. Pavle sjedi u svojoj klupi i čita. Dolazi Igor i lupi ga po potiljku. Pavle podigne glavu, a Igor ga povuče za nos. Koliko je odgovoran Igor, a koliko Pavle?

2. Odmor je. Pavle sjedi u svojoj klupi s nogama u prolazu i čita. Dolazi Igor i pita: „Zašto držiš noge u prolazu?“ , ne dočeka odgovor, lupi ga po glavi i povuče za nos. Koliko je odgovoran Igor, a koliko Pavle?

3. Odmor je. Pavle sjedi u svojoj klupi s nogama u prolazu i čita. Dolazi Igor i kaže: „Spremi noge!“ Pavle odgovara: „Neću.“ Na to ga Igor udari po glavi i povuče za nos. Koliko je odgovoran Igor, a koliko Pavle?

4. Odmor je. Pavle sjedi u svojoj klupi s nogama u prolazu i čita. Dolazi Igor i kaže: „Spremi noge!“ Pavle odgovara: „Neću.“ „E, neću ja preskakat tvoje noge“, kaže Igor. „E baš hoćeš“, odvrati Pavle. Na to ga Igor udari po glavi i povuče za nos. Koliko je odgovoran Igor, a koliko Pavle?

5. Odmor je. Pavle sjedi u svojoj klupi s nogama u prolazu i čita. Dolazi Igor i kaže: „Spremi noge!“ Na to Pavle digne noge i prepriječi Igoru put. Igor se razljuti, lupi Pavla po glavi i povuče ga za nos. Koliko je odgovoran Igor, a koliko Pavle?

 Bodovi se zapisuju bez ostavljanja vremena za diskusije i međusobni utjecaj. Nakon što pročitamo i bodujemo sve situacije dajemo mogućnost za obrazlaganje procjena.

|  |  |  |
| --- | --- | --- |
| primjer | Pavlovaodgovornost | Igorovaodgovornost |
| 1. | 0 | 20 |
| 2. | 3 | 17 |
| 3. | 7 | 13 |
| 4. | 10 | 10 |
| 5. | 13 | 7 |

Ovdje je važno kroz razgovor s učenicima doći do zaključka da je svako 100% odgovoran za svoje ponašanje. Izazivač je odgovoran za svoje ponašanje, ali i izazvan bira način reagiranja, dakle i on je 100% odgovoran za svoje ponašanje. Zapravo pitanje „Tko je prvi počeo?“ uopće nije važno.

 Vidljivo je bilo da ovaj zaključak prihvaća samo dio razreda. Naučeni način prosuđivanja teško je izmijeniti kroz jednu radionicu, jednu aktivnost. Kasnije smo u nastalim sukobima ponavljali taj zaključak i često tražili da svako prihvati svoj dio odgovornosti. Moram spomenuti da je u praksu to veoma teško odraditi i da ne uspijeva uvijek. Onaj tko se osjeća oštećenim i napadnutim teško podnosi prosudbu da je sam odgovoran za ponašanje. Dešava se to zbog poistovjećivanja pojmova odgovornost i krivnja. Iz toga je razloga važno da grešku nastojimo odraditi. Primjerice, ako zbog nepažnje izgužvaš nečiju papirnatu kocku, odgovorno ćeš se ponijeti ako mu izradiš novu. Odgovoran je i onaj koji zbog takve nepažnje ne udara, ne viče, ali kaže da to nije u redu. Takvo rješavanje sukoba u početku iziskuje veoma mnogo vremena, strpljenja, ali i ideja za odrađivanje pogrešaka.

(Za ovu nam je aktivnost trebalo 45 minuta.)